Notum sit omnibus rei ueritatem scire cupientibus quum, postquam ecclesiam de Blain Vmbertus de Mariniaco dimisit in manu prioris sancti Symphoriani, orta est controuersia inter priorem et Reynardum presbiterum, quae controuersia ab eis quorum testimonio ecclesia data fuit presbitero ab Umberto praefato debitum finem accepit. Ipsi namque testificando dixerunt praedictum Vmbertum dedisse presbitero confessiones, peras, releuationes mulierum, nuptias, caritates, uisitationes infirmorum, omnes candelas praeter uigenti et eos qui in albis moriuntur; de domo fratrum Athonis dixerunt quod, si probare posset presbyter eam esse de iure sacerdotis, tantum haberet ipsam praefatus sacerdos, sin autem, ad communitatem ecclesiae rediret; synodalia uero iura de communi soluerentur; caetera uero grauamina quae occasione fieri solent ad presbiterum pertinere debere dictum etiam fuit; {presbiteris quae supradicta sunt} presbiterum canonicos tanquam dominos in hospitio suo recipere debere; reliqua uero omnia aequis portionibus inter eos fore diuidenda. Haec diuisio facta est praesentibus abbate sanctae Margaritae et abbate Vngiacensi. Signum Vmberti, Signum Willermi, Signum Boderini, Signum Teoderici.